କେଦାର ଗୁରୁ  ( ୦୯ ଜୁଲାଇ ୧୯୩୬ - ୨୮ ନଭେମ୍ବର ୧୯୮୭ ) ଓଡ଼ିଶାର ଜଣେ ମଞ୍ଚ ଓ ଚଳଚ୍ଚିତ୍ର ଅଭିନେତା ଥିଲେ  । ସେ ୧୯୩୬ମସିହାରେ ପୁରୀର ଗୌଡ଼ବାଡ଼ ସାହିରେ ଜନ୍ମଗ୍ରହଣ କରିଥିଲେ । ସଙ୍ଗୀତ, ନାଟକ ତଥା ଖେଳ କସରତ ପ୍ରତି ତାଙ୍କର ବାଲ୍ୟକାଳରୁ ଆଗ୍ରହ ଥିଲା ଏବଂ ବିଦ୍ୟାଳୟ ଓ ସାହି ନାଟକରେ ସେ ଅଭିନୟ କରୁଥିଲେ ।  "ପତିତ ପାବନ"  ତାଙ୍କ ଅଭିନୀତ ପ୍ରଥମ ଚଳଚ୍ଚିତ୍ର ଥିଲା । ୧୯୬୭ରେ ସେ  "ଶିଳ୍ପୀ"  ନାମକ ନାଟ୍ୟ ଅନୁଷ୍ଠାନ ଗଠନ କରିଥିଲେ । ଶିଶୁଙ୍କ ପାଇଁ  "ନୀଳାଚଳ ଶିଶୁ ସ୍ରୋତା ସମିତି"  ଓ  "କିଶୋର ଚକ୍ର"  ଆଦି ଅନୁଷ୍ଠାନ ପ୍ରତିଷ୍ଠା କରିଥିଲେ ।  "ଶ୍ରୀକ୍ଷେତ୍ର କଳା ପ୍ରକାଶିକା"  ମଧ୍ୟ ତାଙ୍କରି ସୃଷ୍ଟି । କେଦାର ଗୁରୁଙ୍କ ସମ୍ମାନରେ ପ୍ରତିବର୍ଷ  "ରଙ୍ଗଶାଳା"  ଅନୁଷ୍ଠାନ ପକ୍ଷରୁ  "କେଦାର ଗୁରୁ ପୁରସ୍କାର"  ପ୍ରଦାନ କରାଯାଇଥାଏ ।